CELEX: 62007CJ0443
Language: mt
Date: 2008-12-22
Title: Sentenza tal-Qorti tal-Ġustizzja (it-Tieni Awla) tat-22 ta' Diċembru 2008. # Isabel Clara Centeno Mediavilla et. vs il-Kummisjoni tal-Komunitajiet Ewropej. # Appell - Regolamenti tal-persunal - Eċċezzjoni ta’ illegalità tal-Artikolu 12(3) tal-Anness XIII dwar il-klassifika tal-uffiċjali li ġew reklutati wara l-1 ta’ Mejju 2004 - Konsultazzjoni mal-Kumitat tal-Istatut - Nuqqas ta’ ksur tad-drittijiet miksuba u tal-prinċipju tat-trattament ugwali. # Kawża C-443/07 P.

SENTENZA TAL-QORTI TAL-ĠUSTIZZJA (It-Tieni Awla) 
      22 ta’ Diċembru 2008
      
      Kawża C-443/07 P
      
      Isabel Clara Centeno Mediavilla et
      vs
      Il-Kummissjoni tal-Komunitajiet Ewropej 
      “Appell – Regolamenti tal-Persunal – Eċċezzjoni ta’ illegalità tal-Artikolu 12(3) tal-Anness XIII dwar il-klassifikazzjoni tal-uffiċjali li ġew irreklutati wara
         l-1 ta’ Mejju 2004 – Konsultazzjoni mal-Kumitat tar-Regolamenti tal-Persunal – Nuqqas ta’ ksur tad-drittijiet miksuba u tal-prinċipju ta’ trattament ugwali”
      
      Suġġett: Appell mis-sentenza tal-Qorti tal-Prim’Istanza tal-Komunitajiet Ewropej tal-11 ta’ Lulju 2007, Centeno Mediavilla et vs Il-Kummissjoni (T‑58/05, Ġabra p. II‑2523), intiż għall-annullament ta’ din is-sentenza.
      
      Deċiżjoni: Appell miċħud.
      
      Sommarju
      1.        Uffiċjali – Regolamenti tal-Persunal – Regolament li jemenda r-Regolamenti tal-Persunal – Proċedura għall-adozzjoni – Konsultazzjoni
            mal-Kumitat tar-Regolamenti tal-Persunal
      (Artikolu 283 KE; Regolamenti tal-Persunal, it-tieni paragrafu tal-Artikolu 10; Anness XIII, Artikolu 12(3))
      2.        Uffiċjali – Reklutaġġ – Ħatra fi grad – Introduzzjoni ta’ struttura tal-karrieri ġdida bir-Regolament Nru 723/2004 – Dispożizzjonijiet
            tranżitorji ta’ klassifikazzjoni fi grad
      (Regolamenti tal-Persunal, Artikoli 3 u 31; Anness XIII, Artikolu 12(3); Regolament tal-Kunsill Nru 723/2004)
      3.        Uffiċjali – Reklutaġġ – Ħatra fi grad – Introduzzjoni ta’ struttura tal-karrieri ġdida bir-Regolament Nru 723/2004 – Dispożizzjonijiet
            tranżitorji ta’ klassifikazzjoni fi grad 
      (Regolamenti tal-Persunal, Anness XIII, Artikolu 12(3); Regolament tal-Kunsill Nru 723/2004)
      4.        Uffiċjali – Reklutaġġ – Ħatra fi grad – Introduzzjoni ta’ struttura tal-karrieri ġdida bir-Regolament Nru 723/2004 – Dispożizzjonijiet
            tranżitorji ta’ klassifikazzjoni fi grad
      (Regolamenti tal-Persunal, Anness XIII, Artikolu 12(3); Regolament tal-Kunsill Nru 723/2004)
      1.        Il-formulazzjoni tal-Artikolu 10 tar-Regolamenti tal-Persunal, li jistabbilixxi l-istituzzjoni ta’ Kumitat tar-Regolamenti
         tal-Persunal li għandu jiġi kkonsultat dwar kull proposta ta’ emenda tar-Regolamenti tal-Persunal u li jista’ jippreżenta
         suġġerimenti fil-kuntest ta’ tali emenda, hija manifestament irrikonċiljabbli ma’ interpretazzjoni restrittiva. Il-Kummissjoni
         hija obbligata tikkonsulta mill-ġdid ma’ dan il-Kumitat qabel l-adozzjoni, mill-Kunsill, tad-dispożizzjonijiet regolamentari
         inkwistjoni, meta emendi għal proposta tar-Regolamenti tal-Persunal jaffettwaw b’mod sostanzjali l-istruttura tal-proposta,
         peress li tali obbligu huwa eskluż fir-rigward ta’ emendi speċifiċi u limitati. In-natura sostanzjali ta’ emenda għandha tiġi
         evalwata mill-perspettiva tas-suġġett u tal-pożizzjoni tad-dispożizzjonijiet emendati fid-dispożittiv inġenerali, u mhux mill-perspettiva
         tal-konsegwenzi individwali li dawn jista’ jkollhom fuq l-uffiċjali kkonċernati.
      
      F’dan ir-rigward, is-sostituzzjoni tal-grad A* 6 mal-grad A* 7 li tirriżulta mir-riforma tal-karrieri introdotta mil-leġiżlatur
         Komunitarju fl-1 ta’ Mejju 2004, inizjalment prevista fid-dispożizzjoni li saret l-Artikolu 12(3) tal-Anness XIII tar-Regolamenti
         tal-Persunal, mhijiex sostanzjali, peress li hija tikkostitwixxi element addizzjonali ta’ din ir-riforma li tidħol fl-istruttura
         ġenerali u fil-perspettiva globali ta’ ristrutturazzjoni evoluttiva tal-karrieri. Peress li tali emenda ma titbiegħedx b’mod
         sostanzjali mit-test li ġie ippreżentat quddiem il-Kumitat tar-Regolamenti tal-Persunal, li għalhekk seta’ jesprimi opinjoni
         dwar il-possibbiltà li tiġi prevista differenza fil-gradi ta’ reklutaġġ bejn l-uffiċjali, kandidati magħżula ta’ kompetizzjonijiet
         li seħħew qabel id-dħul fis-seħħ tal-emenda, u li ġew irreklutati qabel din id-data, u dawk li ġew irreklutati wara din id-data,
         ma kienx hemm bżonn li l-imsemmi Kumitat jerġa jiġi kkonsultat.
      
      2.        Il-kandidati magħżula ta’ kompetizzjoni li huma mniżżla fuq lista ta’ riżerva m’għandhom, f’din il-kwalità, ebda dritt miksub
         li jinħatru, iżda għandhom biss il-possibbiltà li jinħatru u l-klassifikazzjoni fi grad tagħhom hija suġġetta għal ħatra tagħhom,
         li tirriżulta mis-setgħa tal-Awtorità tal-Ħatra. Isegwi li l-kandidati magħżula mniżżla fuq lista ta’ riżerva qabel l-1 ta’
         Mejju 2004, data tad-dħul fis-seħħ tar-Regolament Nru 723/2004, li jemenda r-Regolamenti tal-Persunal kif ukoll il-Kondizzjonijiet
         tal-Impjieg ta’ ħaddiema oħra tal-Komunitajiet Ewropej, iżda li nħatru uffiċjali wara din id-data, ma jistgħu jinvokaw ebda
         dritt miksub sabiex, minflok l-applikazzjoni ta’ kriterji ta’ klassifikazzjoni stabbiliti mir-Regolament, jitolbu l-applikazzjoni
         tal-klassifikazzjoni fil-grad indikat fl-avviż tal-kompetizzjoni, safejn is-sitwazzjoni li toħloq id-dritt tagħhom fir-rigward
         ta’ ċerti kundizzjonijiet ta’ reklutaġġ ma tkunx seħħet qabel id-dħul fis-seħħ tal-imsemmi Regolament. Dawn il-kunsiderazzjonijiet
         japplikaw ukoll għal dawk li ġew irreklutati bħala uffiċjali bi prova qabel l-1 ta’ Mejju 2004 iżda li nħatru uffiċjali wara
         din id-data.
      
      Għalkemm il-kandidati magħżula ta’ kompetizzjoni jistgħu, bħala prinċipju, jinvokaw, abbażi tal-Artikolu 31(1) tar-Regolamenti
         tal-Persunal, id-dritt li jiġi attribwit lilhom il-grad ta’ funzjoni indikat fl-avviż tal-kompetizzjoni jekk dawn jinħatru,
         din id-dispożizzjoni tista’ biss tapplika fir-rigward tad-dritt eżistenti, peress li hija ma tistax tobbliga lill-Awtorità
         tal-Ħatra tieħu deċiżjoni mhux konformi mar-Regolamenti tal-Persunal kif emendati mil-leġiżlatur Komunitarju, u għalhekk,
         illegali. L-Artikolu 12(3) tal-Anness XIII tar-Regolamenti tal-Persunal, bħala dispożizzjoni tranżitorja ta’ natura speċjali,
         jista’ jinkludi deroga mir-regola ta’ natura ġenerali prevista fl-Artikolu 31 tar-Regolamenti tal-Persunal applikabbli għal
         kategorija partikolari ta’ uffiċjali.
      
      3.        Il-leġiżlatur, billi adotta l-Artikolu 12(3) tal-Anness XIII tar-Regolamenti tal-Persunal, li minnhom tirriżulta differenza
         fit-trattament bejn l-uffiċjali li huma kandidati magħżula tal-istess kompetizzjoni rreklutati, rispettivament qabel u wara
         l-1 ta’ Mejju 2004, data tad-dħul fis-seħħ tar-riforma effettwata bir-Regolament Nru 723/2004, li jemenda r-Regolamenti tal-Persunal
         kif ukoll il-Kondizzjonijiet tal-Impjieg ta’ ħaddiema oħra tal-Komunitajiet Ewropej, ma kisirx il-prinċipju ta’ trattament
         ugwali, peress li t-trattament differenti jaffettwa uffiċjali li ma jagħmlux parti minn kategorija waħda u unika. Fil-fatt,
         l-uffiċjali rreklutati wara l-1 ta’ Mejju 2004 mhumiex fl-istess sitwazzjoni ġuridika bħal dawk l-uffiċjali li ġew irreklutati
         qabel din id-data, peress li, fil-mument tad-dħul fis-seħħ tal-emenda, b’differenza mill-uffiċjali diġà rreklutati, kellhom
         biss il-possibbiltà li jinħatru. Barra minn hekk, tali differenza fit-trattament hija bbażata fuq element oġġettiv u indipendenti
         mir-rieda tal-leġiżlatur Komunitarju, jiġifieri d-data tar-reklutaġġ deċiża mill-Awtorità tal-Ħatra. Barra minn hekk, billi
         wieżen l-interessi tal-kategoriji ta’ uffiċjali differenti fil-kuntest tal-introduzzjoni gradwali tas-sistema l-ġdida tar-Regolamenti
         tal-Persunal, il-leġiżlatur Komunitarju seta’ validament jiddeċiedi li r-reklutaġġ ta’ kandidati magħżula tal-kompetizzjonijiet
         li seħħew qabel l-1 ta’ Mejju 2004, iżda rreklutati wara din id-data, iseħħ skont is-sistema l-ġdida, filwaqt li jagħtihom
         trattament iktar favorevoli minn dak applikat għall-uffiċjali li kienu kandidati magħżula tal-kompetizzjonijiet li seħħew
         wara l-1 ta’ Mejju 2004 u li ġew irreklutati sussegwentement.
      
      Il-kriterji ta’ klassifikazzjoni indikati fl-Artikolu 12(3) tal-Anness XIII tar-Regolamenti tal-Persunal lanqas ma jinkludu
         diskriminazzjoni abbażi tal-età, peress li huma manifestament irrilevanti fir-rigward tat-teħid inkunsiderazzjoni tal-età
         tal-kandidati magħżula fil-kompetizzjonijiet ikkonċernati, u barra minn hekk, huma jipprevedu, fir-rigward tal-kategorija
         A, differenza bejn il-grad ta’ bażi A*5 (grad ta’ qabel A8) u l-grad ogħla A* 6 (grad ta’ qabel A7/A6).
      
      4.        Il-kandidati magħżula ta’ kompetizzjoni li huma mniżżla fuq lista ta’ riżerva qabel l-1 ta’ Mejju 2004, data tad-dħul fis-seħħ
         tar-Regolament Nru 723/2004, li jemenda r-Regolamenti tal-Persunal kif ukoll il-Kondizzjonijiet tal-Impjieg ta’ ħaddiema oħra
         tal-Komunitajiet Ewropej, iżda li nħatru uffiċjali bi prova wara din id-data, ma jistgħux jibbażaw ruħhom fuq indikazzjonijiet
         mogħtija min-naħa tal-amministrazzjoni qabel il-ħatra tagħhom fir-rigward tal-klassifikazzjoni tagħhom skont il-kriterji stabbiliti
         fl-avviżi tal-kompetizzjonijiet, indikazzjonijiet li kellhom magħhom, madankollu, twissijiet dwar il-possibbiltà li jkun hemm
         proposta ta’ reklutaġġ fuq il-bażi tad-dispożizzjonijiet il-ġodda tar-Regolamenti tal-Persunal, sabiex jikkontestaw il-legalità
         tal-imsemmija dispożizzjonijiet, li fuqhom kienu ġew finalment ibbażati d-deċiżjonijiet tal-ħatra. Fil-fatt, anki jekk tali
         indikazzjonijiet mill-amministrazzjoni jitqiesu li huma garanziji preċiżi li jistgħu jnisslu fid-destinatarji aspettattivi
         leġittimi, il-persuni kkonċernati ma jistgħux jinvokaw il-prinċipju tal-protezzjoni tal-aspettattivi leġittimi sabiex jopponu
         applikazzjoni ta’ dispożizzjoni regolamentari ġdida, l-iktar f’qasam li fih il-leġiżlatur għandu setgħa wiesgħa ta’ diskrezzjoni.
         L-atti tal-amministrazzjoni ma jistgħux jillimitaw il-marġni ta’ diskrezzjoni tal-leġiżlatur u lanqas ma jistgħu jikkostitwixxu
         parametru ta’ legalità li huwa għandu jikkonforma ruħu magħhom.